**Relevată identitate**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*bisturiu de nemurire\*

mixtură de lut eterat

dimineața mă toarnă-n pupilă

am tendința să uit carnea în urmă

duhul

întinde-n departe

căpăstrul luminii astrale

înnoadă în respirație

elipse galactice

torsiunea ochiului curbează spațiul

până se-ncape într-un

timp absolut

cosmică sau celulară călătoria

își varsă zeic semințele

în această zi

înghit lumea cu bucături mici

oameni

(virusați sau aseptici)

gesturi în arc

iubiri

indiferențe

fiecare smerenie

alunecă ușor

ritualic

beau curcubeul din vene

nu mă-ntrerupe

se împărtășește din mine efemerul

(depun eforturi să nu-l mai uit pe o stea ponosită)

ușa-i deschisă

cântă la orga destinului

astăzi mi-am băut spinii până la ultimul

golgota-i în spatele ușii